b'\n_START_ARTICLE_\nViquip\xc3\xa8dia en espanyol\n_START_SECTION_\nHist\xc3\xb2ria\n_START_PARAGRAPH_\nEl 16 de mar\xc3\xa7 de 2001 Jimmy Wales va anunciar la seva intenci\xc3\xb3 d\'internacionalitzar la Viquip\xc3\xa8dia creant edicions en diferents lleng\xc3\xbces. La Viquip\xc3\xa8dia en espanyol va comen\xc3\xa7ar en el maig de 2001. Mesos despr\xc3\xa9s, en el febrer de 2002, la major part dels participants d\'aquesta edici\xc3\xb3 no van estar d\'acord amb la proposta (rebutjada m\xc3\xa9s tard) de finan\xc3\xa7ar Viquip\xc3\xa8dia mitjan\xc3\xa7ant publicitat, i van separar-se del projecte per a establir un fork (bifurcaci\xc3\xb3), anomenada Enciclopedia Libre Universal en Espa\xc3\xb1ol. Jimmy Wales s\'ha mostrat personalment en contra d\'afegir publicitat a la Viquip\xc3\xa8dia, per\xc3\xb2 no descarta estudiar alguna proposta que pugui resultar beneficiosa._NEWLINE_Despr\xc3\xa9s de la separaci\xc3\xb3, la Viquip\xc3\xa8dia en espanyol va tenir una activitat molt petita. A l\'octubre de 2002, despr\xc3\xa9s de l\'actualitzaci\xc3\xb3 a la Fase III del programari, anomenat m\xc3\xa9s tard MediaWiki, el nombre d\'usuaris va comen\xc3\xa7ar a augmentar de nou. El mar\xc3\xa7 de 2006, la Viquip\xc3\xa8dia en espanyol era el projecte m\xc3\xa9s actiu de tots dos. Molts usuaris col\xc2\xb7laboren en ambd\xc3\xb3s projectes i molts articles s\xc3\xb3n traslladats d\'una a l\'altra enciclop\xc3\xa8dia gr\xc3\xa0cies a la compatibilitat de les llic\xc3\xa8ncies._NEWLINE_El novembre de 2003 es va decidir continuar amb el nom oficial per a la versi\xc3\xb3 en castell\xc3\xa0, "Wikipedia", en una votaci\xc3\xb3 en la qual es van descartar altres noms com ara "Librepedia", "Huiquipedia" o "\xc3\x91iquipedia"._NEWLINE_Va ser la vuitena edici\xc3\xb3 m\xc3\xa9s gran en nombre d\'articles durant molt de temps, fins que la Viquip\xc3\xa8dia en portugu\xc3\xa8s la va superar en el maig de 2005 i, poc despr\xc3\xa9s, la Viquip\xc3\xa8dia en itali\xc3\xa0, l\'agost de 2005. L\'abril de 2007, va superar la Viquip\xc3\xa8dia en suec, passant a ocupar la novena posici\xc3\xb3 de la llista._NEWLINE_Segons el r\xc3\xa0nquing d\'Alexa \xc3\xa9s la segona m\xc3\xa9s visitada de totes les edicions (febrer de 2007).\n_START_SECTION_\nPol\xc3\xadtiques\n_START_PARAGRAPH_\nLes pol\xc3\xadtiques seguides en la Viquip\xc3\xa8dia s\xc3\xb3n consensuades pels mateixos col\xc2\xb7laboradors. Aquest consens \xc3\xa9s habitualment assolit mitjan\xc3\xa7ant votacions en les quals pot participar qualsevol usuari registrat i amb un nombre m\xc3\xadnim d\'edicions. Les pol\xc3\xadtiques establides per la comunitat s\xc3\xb3n d\'obligat compliment. Altres assumptes tamb\xc3\xa9 cal sotmetre\'ls a votaci\xc3\xb3, com ara l\'esborrat d\'articles, etc._NEWLINE_Un exemple de pol\xc3\xadtica \xc3\xa9s la que fa refer\xc3\xa8ncia a l\'\xc3\xbas d\'imatges en l\'enciclop\xc3\xa8dia. El desembre de 2004 es va decidir utilitzar nom\xc3\xa9s imatges lliures, que permeten les obres derivades i l\'\xc3\xbas comercial. A difer\xc3\xa8ncia d\'algunes altres edicions, en Viquip\xc3\xa8dia en espanyol no es permeten imatges emprades en el fair use._NEWLINE_Un altre exemple \xc3\xa9s que els articles tenen un encap\xc3\xa7alament segons l\'\xc3\xbas m\xc3\xa9s com\xc3\xba en castell\xc3\xa0 i, en la seva redacci\xc3\xb3, es tracten d\'evitar localismes perqu\xc3\xa8 qualsevol castellanoparlant pugui entendre\'ls sense dificultat.\n_START_SECTION_\nSobre els top\xc3\xb2nims\n_START_PARAGRAPH_\nL\'\xc3\xbas dels top\xc3\xb2nims dels \xc3\xa0mbits catal\xc3\xa0, basc i gallec ha resultat pol\xc3\xa8mic. \xc3\x89s pol\xc3\xadtica de la Viquip\xc3\xa8dia en espanyol utilitzar els ex\xc3\xb2nims tradicionals en castell\xc3\xa0. Per\xc3\xb2 en la topon\xc3\xadmia menor resulta dif\xc3\xadcil trobar refer\xc3\xa8ncies per distingir un ex\xc3\xb2nim tradicional d\'un end\xc3\xb2nim amb grafia prenormativa o castellanitzada i fossilitzada en els anteriors censos oficials. Es prenen com a refer\xc3\xa8ncia una s\xc3\xa8rie d\'obres especialitzades no disponibles en l\xc3\xadnia, i a la pr\xc3\xa0ctica s\'utilitzen els top\xc3\xb2nims oficials de la d\xc3\xa8cada del 1970. Encara que molts van ser fixats al segle XIX, s\xc3\xb3n top\xc3\xb2nims sensibles per la seva reinstauraci\xc3\xb3 durant la dictadura franquista, i s\'han considerat les actualitzacions realitzades per les comunitats aut\xc3\xb2nomes com a no vinculants per la llengua castellana. Com a resultat es d\xc3\xb3na prefer\xc3\xa8ncia a algunes traduccions for\xc3\xa7ades._NEWLINE_La pol\xc3\xa8mica sobre si cal utilitzar les denominacions oficials, o sobre si una denominaci\xc3\xb3 en castell\xc3\xa0 \xc3\xa9s tradicional o obsoleta, ha repercutit en mitjans de comunicaci\xc3\xb3 on s\'han fet ress\xc3\xb2 d\'alguns canvis sistem\xc3\xa0tics, o de la perpetuaci\xc3\xb3 de top\xc3\xb2nims franquistes.\n_START_SECTION_\nSobre la inclusi\xc3\xb3 del site alternatiu Rebelion.org a la llista de p\xc3\xa0gines blocades\n_START_PARAGRAPH_\nCom la resta de les viquip\xc3\xa8dies, la Viquip\xc3\xa8dia en espanyol t\xc3\xa9 una s\xc3\xa8rie de p\xc3\xa0gines bloquejades, \xc3\xa9s a dir, que el programari no permet la seva inclusi\xc3\xb3 als articles. La inclusi\xc3\xb3 del site alternatiu Rebelion.org (en el qual es republiquen articles atribu\xc3\xafts pels responsables de la p\xc3\xa0gina a intel\xc2\xb7lectuals com Noam Chomsky, James Petras, Jos\xc3\xa9 Saramago, Eduardo Galeano, entre altres) va ser deguda al fet que es va considerar que era una font no neutral ni verificable. La pol\xc3\xa8mica sobre aquesta decisi\xc3\xb3 tamb\xc3\xa9 va arribar a ser tractada pels mitjans de comunicaci\xc3\xb3 aix\xc3\xad com per la mateixa web de Rebelion.org, que va publicar almenys tres articles sobre el tema, acusant distints usuaris de "sionistes", "fonamentalistes cat\xc3\xb2lics", "fraudulents", "mentiders", "relacionats amb el lobby pro-israeli\xc3\xa0" i "inquisidors".\n_START_SECTION_\nCol\xc2\xb7laboradors\n_START_PARAGRAPH_\nA la Viquip\xc3\xa8dia en espanyol hi col\xc2\xb7laboren activament usuaris de pr\xc3\xa0cticament la totalitat dels pa\xc3\xafsos de parla castellana. Segons dades analitzades el setembre de 2006, el 39% de les edicions provenien d\'Espanya, seguit d\'un 11% de l\'Argentina, 9% de Xile i 7% de M\xc3\xa8xic. M\xc3\xa9s de 300 usuaris solen col\xc2\xb7laborar freq\xc3\xbcentement (m\xc3\xa9s de 100 edicions al mes) en el projecte. _NEWLINE_El setembre de 2007, els 5 articles amb m\xc3\xa9s edicions eren Els Simpson, Vene\xc3\xa7uela, M\xc3\xa8xic, Argentina i Per\xc3\xba. En canvi, els articles m\xc3\xa9s visitats durant el 2008 van ser: Viquip\xc3\xa8dia, Hotmail, YouTube, Naruto i M\xc3\xa8xic._NEWLINE_No cal registrar-se com usuari per a col\xc2\xb7laborar a la Viquip\xc3\xa8dia en castell\xc3\xa0. Els usuaris an\xc3\xb2nims poden crear articles nous, aix\xc3\xb2 no succeeix en la Viquip\xc3\xa8dia en angl\xc3\xa8s, per\xc3\xb2 no poden canviar el nom d\'un article. Tampoc poden participar en votacions, encara que s\xc3\xad en els debats. Les edicions d\'aquest tipus d\'usuaris queden registrades en l\'historial dels articles, associades a la seva adre\xc3\xa7a IP. Pels usuaris registrats nom\xc3\xa9s es guarda el nom d\'usuari._NEWLINE_Algunes accions i tasques de manteniment a la Viquip\xc3\xa8dia en espanyol nom\xc3\xa9s les poden fer una classe especial d\'usuaris, anomenats bibliotecaris en la versi\xc3\xb3 en espanyol. Dins les seves funcions, poden blocar usuaris i adreces IPs, o protegir articles impedint-ne l\'edici\xc3\xb3, ja sigui per usuaris no registrats, o registrats, segons el tipus de bloqueig. De totes maneres, aquest tipus d\'usuaris no tenen cap autoritat ni capacitat de decisi\xc3\xb3 major que la de qualsevol col\xc2\xb7laborador. Cal que les seves actuacions respectin les pol\xc3\xadtiques establides per tota la comunitat. Existeixen m\xc3\xa9s o menys 103 bibliotecarios actius el 2007._NEWLINE_Hi ha tamb\xc3\xa9 alguns col\xc2\xb7laboradors que tenen autoritzaci\xc3\xb3 per a utilitzar comptes d\'usuari anomenades bots. Aquests comptes s\'utilitzen per a executar programes que poden simplificar o automatitzar completament la realitzaci\xc3\xb3 de tasques que poden ser complicades per a operadors humans, com afegir autom\xc3\xa0ticament enlla\xc3\xa7os dins les Viquip\xc3\xa8dies en diferents lleng\xc3\xbces, corregir faltes ortogr\xc3\xa0fiques, etc. Perqu\xc3\xa8 un compte sigui marcat com un bot cal aconseguir abans l\'acceptaci\xc3\xb3 de la comunitat._NEWLINE_Existia tamb\xc3\xa9 un Comit\xc3\xa8, conformat per set usuaris escollits mitjan\xc3\xa7ant votaci\xc3\xb3, per a la resoluci\xc3\xb3 d\'aquells conflictes que no poden ser resolts per la normal actuaci\xc3\xb3 d\'usuaris o bibliotecaris. Actualment est\xc3\xa0 desactivat definitivament.'